Na temelju članka 30. Statuta Općine Privlaka (Službeni glasnik Zadarske županije 05/18) i članka 42.st.1. Zakona o lokalnim porezima (Narodne novine 115/16, 101/17), Općinsko Vijeće Općine Privlaka na svojoj 17. sjednici održanoj dana 13. prosinca 2018. donosi

**ODLUKU**

**O POREZIMA OPĆINE PRIVLAKA**

I. OPĆE ODREDBE

Članak 1.

Ovom odlukom uređuju se porezi koji su vlastiti izvor prihoda Općine Privlaka.

Članak 2.

Porezi propisani ovom Odlukom plaćaju se na području Općine Privlaka prema Zakonu o lokalnim porezima i prema ovoj Odluci.

Članak 3.

Općina Privlaka uvodi sljedeće poreze:

1.porez na potrošnju

2.porez na kuće za odmor.

Članak 4.

Ovom Odlukom utvrđuje se visina poreza te nadležno tijelo za utvrđivanje i naplatu poreza.

II. POREZ NA POTROŠNJU

Članak 5.

Porez na potrošnju plaća se na potrošnju alkoholnih pića (prirodna i specijalna vina, vinjak, rakija i ostala žestoka pića), piva i bezalkoholna pića.

Članak 6.

Obveznik poreza na potrošnju iz čl. 5. ove Odluke jest svaka pravna i fizička osoba koja pruža ugostiteljske usluge.

Članak 7.

Osnovicu poreza na potrošnju čini prodajna cijena pića koje se proda. Porez na potrošnju alkoholnih i bezalkoholnih pića te piva plaća se po stopi od 3 %.

Nadzor and obračunavanjem i plaćanjem poreza na potrošnju obavlja nadležno tijelo za

utvrđivanje poreza.

III. POREZ NA KUĆE ZA ODMOR

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 9.

Porez na kuće za odmor plaća se u visini od 15 kuna po četvornom metru korisne površine kuće za odmor.

Članak 10.

Porez na kuće za odmor ne plaća se:

– na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres i sl.) te zbog starosti i trošnosti,

– na kuće za odmor dok su u njima smješteni prognanici i izbjeglice,

– na odmarališta u vlasništvu jedinica lokalne i područne (regionalne) samouprave koje služe za smještaj djece do 15 godina starosti.

Članak 11.

Obveznici poreza na kuće za odmor moraju nadležnom tijelu za utvrđivanje poreza dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku do 31. ožujka godine za koju se utvrđuje porez na kuću za odmor.

IV. NADLEŽNO POREZNO TIJELO

Članak 12.

Jedinstveni upravni odjel Općine Privlaka u cijelosti sam obavlja poslove utvrđivanja, nadzora i naplate lokalnih poreza propisanih ovom Odlukom.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se Zakon o lokalnim porezima te Opći porezni zakon.

V. ZAVRŠNE ODREDBE

Članak 13.

Danom primjene ove Odluke prestaje važiti Odluka KLASA: 41001718-01/04, URBRIJ:2198/28-01-18-1 o općinskim porezima (Službeni glasnik Zadarske županije br. 14/18).

Postupci utvrđivanja i naplate lokalnih poreza koji su započeti prije stupanja na snagu ove Odluke dovršit će se prema odredbama propisa koji su važili u trenutku njihovog utvrđivanja.

Članak 14.

Ova Odluka stupa na snagu osmi dan od dana objave u Službenom glasniku Zadarske županije, a primjenjuje se od 1. siječnja 2019. godine.

KLASA: 410-01/18-01/07

URBROJ: 2198/28-01-18-1

Privlaka, 13.prosinca 2018.g.

OPĆINSKO VIJEĆE OPĆINE PRIVLAKA

Predsjednik:

Nikica Begonja